b'\n_START_ARTICLE_\nLos Manolos\n_START_SECTION_\nOr\xc3\xadgens\n_START_PARAGRAPH_\nEls or\xc3\xadgens de Los Manolos es remunten a finals de l\'any 1989, quan deu amics de Barcelona, aficionats a la rumba catalana, comen\xc3\xa7aren a practicar aquest g\xc3\xa8nere combinant-lo amb instruments i actitud rockera._NEWLINE_En el seu repartori s\'hi podien trobar rumbes de Peret i Gato P\xc3\xa9rez, adaptacions de temes no rumbers ("All My Loving", "Strangers In The Night"  de Bert Kaempfert o "El meu avi", per exemple) i algunes can\xc3\xa7ons de creaci\xc3\xb3 pr\xc3\xb2pia com "Esa rumba va", "Dame un beso" o "Hazme un franc\xc3\xa9s, In\xc3\xa9s"._NEWLINE_Les actuacions que feren i el seu \xe2\x80\x98look\xe2\x80\x99, compost per vestits amb la solapa de la camisa tipus avi\xc3\xb3, pantalons amb pota d\'elefant, ulleres de sol de mirall i patilles postisses, cridaren l\'atenci\xc3\xb3 d\'alguns periodistes i de la multinacional RCA (BMG-Ariola), que els fitx\xc3\xa0 despr\xc3\xa9s d\'actuar en una festa.\n_START_SECTION_\n\xc3\x88xit\n_START_PARAGRAPH_\nEl seu primer disc, Pasi\xc3\xb3n condal, gravat l\'any 1991, arrib\xc3\xa0 a estar situat en el segon lloc en vendes a Espanya i es convert\xc3\xad en el tercer disc espanyol m\xc3\xa9s venut durant l\'any. La versi\xc3\xb3 del tema "All My Loving" de The Beatles assol\xc3\xad el tercer lloc i fou considerada anys m\xc3\xa9s tard pel diari El Pa\xc3\xads com la can\xc3\xa7\xc3\xb3 de l\'estiu del 1992._NEWLINE_Aquest mateix any gravaren el segon disc, Dulce veneno, i actuaren a la Cerim\xc3\xb2nia de Clausura dels Jocs Ol\xc3\xadmpics de Barcelona 1992, a la qual varen cantar, entre d\'altres, la seva versi\xc3\xb3 de El meu avi. Tamb\xc3\xa9 gravaren una versi\xc3\xb3 d\'Amics per sempre, himne d\'aquells Jocs i amb la qual assoliren el tercer lloc en vendes a Espanya.\n_START_SECTION_\nEvoluci\xc3\xb3\n_START_PARAGRAPH_\nAmb l\'abandonament de la formaci\xc3\xb3 de tres membres (Rogeli Herrero, Joan Herrero i Xavier Calero), el tercer disc de Los Manolos, Bailes Regionales, arrib\xc3\xa0 el 1994._NEWLINE_El 1995 Rafa Soriano deix\xc3\xa0 el grup, mentres que els membres restants fundaren la productora-cooperativa Ventilador Music, que tenia com a objectiu donar a con\xc3\xa8ixer grups de l\'\xc3\xa0mbit de les m\xc3\xbasiques d\'arrel. El quart disc, Robando gallinas, fou editat per aquesta productora mateixa i arrib\xc3\xa0 el 1998, quan tamb\xc3\xa9 havien abandonat el conjunt Ramon Grau i Jos\xc3\xa9 Luis Mu\xc3\xb1oz._NEWLINE_El 2003, els quatre membres que quedaven en actiu (Josep G\xc3\xb3mez, Andreu Hern\xc3\xa1ndez, Carles Lordan i Toni Pelegr\xc3\xadn) feren un concert de comiat al Mercat de M\xc3\xbasica Viva de Vic._NEWLINE_Un any m\xc3\xa9s tard, els tres components que havien deixat el grup el 1993 reprengueren el projecte amb un recopilatori que a m\xc3\xa9s inclu\xc3\xafa alguns temes nous i que es titul\xc3\xa0 Nainon\xc3\xa1._NEWLINE_Des de les primeres escissions, els deu membres originals es reuniren en algunes ocasions especials, com al des\xc3\xa8 aniversari dels Jocs Ol\xc3\xadmpics de Barcelona 1992, en un macroconcert organitzat dins dels actes del \xe2\x80\x9cNo a la guerra\xe2\x80\x9d i en el disc homenatge Per al meu amic... Serrat._NEWLINE_A partir de 2004 el grup inicia una nova etapa. Els anys 2008, 2009, 2010, i 2011 han realitzat m\xc3\xa9s de 80 concerts. Entre aquests, destaquen l\'actuaci\xc3\xb3 a l\'escenari principal del Mercat de la M\xc3\xbasica Viva de Vic davant de 15.000 persones, la inauguraci\xc3\xb3 de l\'espai del Castell de Montju\xc3\xafc davant de 10.000 persones. el "Vi\xc3\xb1a" de Paiporta davant de 8.000 persones, l\'actuaci\xc3\xb3 al "Petr\xc3\xb3leo Rock" davant de 5.000 persones, l\'actuaci\xc3\xb3 a l\'Expo de Saragossa, amb Peret, davant de 10.000 persones, l\'actuaci\xc3\xb3 al Festival de Flamenc de Barcelona. L\'actuaci\xc3\xb3 a la sala "Luz de Gas" de Barcelona esgotant les 1.000 entrades disponibles. Tamb\xc3\xa9 han participat en les tres Diades Rumberes organitzades per FORCAT. _NEWLINE_En 2008, dos dels seus membres, Ramon Grau y Toni Pelegr\xc3\xadn forman la banda Rumba Tarumba (http://www.rumbatarumba.com)_NEWLINE_El 2017 torna la formaci\xc3\xb3 original de Los Manolos i publiquen el disc "Manolos, suban al escenario". L\'enregistrament recull els seus grans \xc3\xa8xits revisats amb la col\xc2\xb7laboraci\xc3\xb3 d\'artistes com Peret, Victoria Abril, El Sevilla, Ojos de Brujo, Los Delinq\xc3\xbcentes i Tomasito, Sabor de Gr\xc3\xa0cia, La Troba Kung-Fu, Tonino Carotone, Dive Dibosso, Manel Fuentes, Queco Novell i Omar Sosa. Los Manolos han iniciat la gira 2017 tancant el Festival Vi\xc3\xb1a Rock a Villarrobledo. En 2017 es compleixen 25 anys de les Olimp\xc3\xadades de Barcelona 92 i Los Manolos volen celebrar-ho amb tothom.'